**Астана қаласы әкімдігінің**

**ШЖҚ МКК «№ 5 гимназия»**

**директордың тәрбие**

**ісі жөніндегі орынбасары**

**Ж.А.Сулейменова**

**«Адал азамат» біртұтас тәрбие бағдарламасын**

**өмірмен байланыстыру**

«Адал азамат» біртұтас тәрбие бағдарламасының басты мақсаты – оқушылардың бойында адалдық, әділдік, еңбексүйгіштік және жауапкершілік сияқты өмірлік ұстанымдарды қалыптастыру. Бұл құндылықтар тек сөз жүзінде емес, нақты іс-әрекет пен өмірлік тәжірибе арқылы сіңірілгенде ғана нәтижелі болады. Сондықтан бағдарлама мазмұнын өмірмен байланыстыру және ұстаз тарапынан үлгі көрсету – тәрбиенің шешуші тетігі.

1. Өмірмен байланыстырудың негізгі тәсілдері:

а) Өмірлік жағдайлар мен тәжірибелік тапсырмалар

Сынып сағаттарында немесе тәрбие іс-шараларында нақты өмірден алынған мысалдар, өмірлік жағдайларды талқылау (адалдық пен әділдік қажет болатын сәттер).

Кейс әдісі арқылы оқушыларға моральдық таңдау жасау мүмкіндігін беру:

«Егер сен әділетсіздік жағдайға тап болсаң, не істер едің?»

«Менің өмірімдегі адалдық» атты эссе, бейнежоба немесе оқушы әңгімесі түріндегі шығармашылық тапсырмаларды ұсынуға болады.

ә) Қоғам және әлеуметтік ортамен байланыс

Қоғамдық ұйымдармен, еңбек адамдары, ардагерлермен, ата-аналармен кездесуді ұйымдастырып, адал еңбек пен әділдіктің өмірдегі нақты үлгілерін көрсету.

Мектептен тыс тәжірибелік шаралар:

• еріктілер акциясы

• экологиялық жоба

• қайырымдылық іс-шара – «адал еңбек», «таза ниет» ұғымдарын нақты іс арқылы көрсету керек.

• Мамандықтар әлемімен таныстыру: «Адал еңбек иелері» кездесу кештері (дәрігер, ұстаз, шебер, кәсіпкер т.б.).

б) Өзін-өзі дамыту мен рефлексия

• Әр оқушының жеке адалдық тәжірибесін дамыту мақсатында «Менің адал ісім» күнделігін жүргізуге болады.

• Апта соңында «Менің жетістігім және адал әрекетім» атты қысқаша ойтолғау жасап, қорытындылап отырады.

• «Адалдық бұрышы» немесе «Адалдық ағашы» арқылы оқушылардың жақсы істерін көрнекі түрде көрсетіп, жинақтайды.

2. Үлгі көрсету – тәрбиенің ең пәрменді жолы

Тәрбиенің ең мықты тетігі – үлгі арқылы тәрбиелеу. Қазақтың «Әкеге қарап ұл өсер, анаға қарап қыз өсер» деген сөзі бекер айтылмаса керек. Ұстаз бен ата-ананың мінез-құлқы, сөзі мен ісі, әділ шешімдері мен еңбекке деген қатынасы – баланың санасында тұрақты із қалдырады.

а) Мұғалімнің жеке үлгісі

Өз ісіне жауапкершілікпен, әділдікпен және мейіріммен қарау – шәкіртке үлгі болудың басты шарты.

Сабақ пен тәрбие сағаттарында адал еңбек, әділ шешім, уәдеге беріктік туралы жеке мысалдар келтіру.

Мұғалімнің әрбір сөзі мен әрекеті оқушының сенімін қалыптастырады, сондықтан ұстаз өзі айтып жүрген құндылықтарды іс жүзінде көрсеткені абзал.

ә) Ата-анамен бірлескен үлгі көрсету

Отбасы – адалдықтың алғашқы мектебі. Сол себепті ата-аналармен бірлесіп, «Адалдық отбасынан басталады», «Адал еңбектің үлгісі» атты кездесулер өткізуге болады.

Балалар ата-аналарының өз еңбегі, өмірге көзқарасы, жауапкершілігі арқылы адалдықты үйренеді.

Отбасылық бейнероликтер, фотоколлаждар арқылы «Менің отбасымның адал ісі» челленджін ұйымдастыруды ұсынса болады

б) Сыныптастары арқылы үлгі қалыптастыру

Оқушылар арасында «Адал көшбасшы», «Жауапты сынып белсендісі» секілді үлгілі рөлдер енгізіп отыру. Үлгілі оқушылардың тәжірибесін бөлісу сағаты: «Мен неге адал болуға тырысамын?» атты пікірталас немесе сұхбат сағатын өткізуге болады.

3. Адалдықты өмір салтына айналдыру

Бағдарламаны тек тәрбиелік іс-шаралармен шектеу жеткіліксіз — оның құндылықтары мектеп өмірінің барлық саласында көрініс табуы қажет:

• оқу үлгерімін бағалауда әділдік пен ашықтықты сақтау;

• сынып ішінде сенім мен сыйластық мәдениетін қалыптастыру;

• кез келген қоғамдық жұмысты адал, жауапкершілікпен орындау;

• мектеп ортасында «адалдық атмосферасын» құру (сенім жәшігі, адал сөре, адал буфет т.б.).

«Адал азамат» біртұтас тәрбие бағдарламасын өмірмен байланыстыру – оқушыны шынайы өмірдің белсенді қатысушысы етіп тәрбиелеу. Ал ұстаздың өз ісімен үлгі болуы – сол құндылықтарды бала жүрегіне берік орнықтыратын ең сенімді жол. Өмірмен сабақтасқан тәрбие ғана нәтижелі болады, өйткені адам бойындағы адалдық қасиетт – үйретілетін емес, көрсетілетін қасиет болып табылады.

«Адал азамат» біртұтас тәрбие бағдарламасы аясында сынып жетекшілерге әдістемелік ұсыным ретінде «Өмірдегі адалдық сабақтары» атты бірнеше сабақтар мен тәжірибелік іс-шаралар топтамасы:

1-САБАҚ

«Адалдық – адамдықтың айнасы»

Мақсаты:

Оқушыларға адалдық ұғымының мәнін түсіндіру, күнделікті өмірде адал болудың маңызын ұғындыру.

Қолданылатын тәсілдері:

• «Адал адам қандай болады?» миға шабуыл;

• «Өмірден алынған оқиғалар» бейнеролик көрсету және талдау;

• Рөлдік ойын: «Шындық пен өтірік арасындағы таңдау»;

• Рефлексия: «Менің адал әрекетім» жазба парағы.

Күтілетін нәтиже:

Оқушылар адалдықтың өмірлік маңызын түсінеді және өз мінез-құлқына жауапкершілікпен қарауға дағдыланады.

2-САБАҚ

«Адал еңбек – ардың ісі»

Мақсаты:

Еңбекқорлық пен адал еңбектің қоғамдағы және жеке өмірдегі құндылығын ұғындыру.

Қолданылатын тәсілдері:

• «Адал еңбектің иелері» атты қысқа деректі видео көру;

• Шағын топтарда «Еңбек адамын таны» постер құрастыру;

• Қонақпен кездесу (ата-ана немесе еңбек адамы: дәрігер, шебер, мұғалім);

• Челлендж: «Менің еңбегім – менің мақтанышым».

Күтілетін нәтиже:

Оқушылар еңбекқорлықты өмірлік ұстаным ретінде қабылдайды, кез келген істі адал атқаруға ұмтылады.

3-САБАҚ

«Әділдік пен жауапкершілік – адал азаматтың жолы»

Мақсаты:

Оқушылардың бойында әділ шешім қабылдау және жауапкершілік сезімін қалыптастыру.

Қолданылатын тәсілдері:

• «Әділ болу оңай ма?» пікірталасы;

• «Бір жағдай – екі шешім» (моральдық дилемма мысалдары);

• «Ар таразысы» ойыны – әркімнің өз әрекетіне баға беруі;

• «Мен жауапты азаматпын» эссе жазу.

Күтілетін нәтиже:

Балалар әділдіктің адамгершілік құндылық екенін түсінеді және өз шешімдері үшін жауап беруге үйренеді.

4-САБАҚ

«Адалдық отбасынан басталады»

Мақсаты:

Отбасындағы тәрбие мен ата-ана үлгісінің маңызын түсіндіру.

Қолданылатын тәсілдері:

«Менің отбасымның адал дәстүрі» фотоколлаж немесе бейнеролик;

«Адал әке, мейірімді ана» әңгімелеу сағаты;

Отбасылық сұхбат: ата-аналар шақырылып, өз өмірлік ұстанымдарын бөліседі;

Челлендж: «Біздің отбасы – адалдықтың мекені».

Күтілетін нәтиже:

Оқушылар отбасындағы үлгі мен тәрбиеге мән беруді үйренеді, ата-анасымен байланысы нығаяды.

5-САБАҚ

«Адал достық – шынайы қарым-қатынас»

Мақсаты:

Достықтағы сенім мен адалдықтың рөлін ашу, бір-біріне құрметпен қарауға тәрбиелеу.

Қолданылатын тәсілдері:

«Достық кодексі» құрастыру;

Рөлдік көрініс: «Сенімге қиянат жасалған сәт»;

«Адал дос деген кім?» пікірталасы;

Шығармашылық жұмыс: «Менің досыма арнау» эссе немесе бейнеролик.

Күтілетін нәтиже:

Оқушылар достық пен сенімнің адам өміріндегі маңызын түсінеді, достарына адал болуға ұмтылады.

6-САБАҚ

«Адал болу – сән емес, өмірлік ұстаным»

Мақсаты:

Оқушыларды өмірде адалдықты тұрақты өмір салтына айналдыруға баулу.

Қолданылатын тәсілдері:

«Адалдық марафоны» (апта бойы адал әрекеттерді белгілеу);

«Адалдық бұрышы» немесе «Адалдық ағашы» жасау;

«Менің өмірлік ұстанымым» постер қорғау;

Қорытынды рефлексия:

«Мен адал азамат болуға уәде беремін».

Күтілетін нәтиже:

Оқушылар адалдықты өз өмірінің тұрақты құндылығы ретінде қабылдайды, адал азамат болуға саналы түрде ұмтылады.

**Пайдаланылған әдебиеттер тізімі:**

1. Қазақстан Республикасының "Педагог мәртебесі туралы" Заңы.– Астана, 2019.
2. «Адал азамат» біртұтас тәрбие бағдарламасы. – ҚР Оқу-ағарту министрлігі, Тәрбие департаменті. – Астана, 2024.
3. Сейдалиев Қ., Әлібекова С. Қазіргі тәрбие теориясы және әдістемесі. – Алматы: Қазақ университеті, 2021.
4. Жұмабекова Ф.Н. Сынып жетекшінің тәрбие жұмысындағы инновациялық әдістері. – Алматы, 2020.
5. «Біртұтас тәрбие бағдарламасы» және оны іске асыру жөніндегі әдістемелік нұсқаулық. – ҚР Оқу-ағарту министрлігі, 2023.